Met lyf en al God s’n | Netwerk24
Deur Stephan Joubert 16 November 2018 00:00
Ons is nie net siel en gees nie; ons elkeen het ’n liggaam ook. Geen deel van ons menswees gebeur los van ons eie beliggaamdheid nie. Liggaamlike ervarings, goed of sleg, vorm ons geheue en ons menswees van kleins af.
Daarom dat dit so skadelik en misdadig is wanneer party volwassenes hulself vergryp aan die liggame van klein kindertjies. Of wanneer mans vroue mishandel. Ons harte en ons liggame onthou sulke vernederings. Ons brein werk nooit in isolasie van die res van ons lyf nie. Ons onthou enigiets vanaf reuke, smaak, klanke en sig tot by bewegings en emosies.
Ook wat ons geloof betref is ons meer as net siele. God het ons geskep as mense. Ons elkeen is uniek van kop tot tone, asook na siel en gees. Ons is tot God se eer geskep. Hy het ons uniek en mooi gemaak. Niemand het daarom enige reg om God se menslike handewerke te skend, te beseer of te misbruik nie. In sy naam moet ons mekaar waardig behandel en beskerm.
Meer oor: Geloof | Lyf | Sielsgoed